Lipšic, Daniel, poslanec NR SR (2015-10-02):
Pán predsedajúci, len na procedúru by som uviedol, že dám, keď bude plénum o jedenástej v utorok, návrh, aby poslanecké návrhy, aj vládne, ale to sa asi nestáva, poslanecké, kde poslanci v programe úmyselne odídu zo sály, aby boli presunuté na ďalšiu schôdzu. Proste mi to príde minimálne nekolegiálne, aby potom ostatní poslanci tu sedeli proste celý deň, pol dňa a čakali, kým náhodou niekto päť bodov neodíde preč, lebo sa mu zdá, že v utorok ráno je lepšie ako v piatok poobede. Prosím? (Reakcia z pléna.) Čiže to, čo urobil pán poslanec Kaník, a robí to aj v iných situáciách, považujem za minimálne, ak to chcem povedať pekne, nekolegiálne, proste takéto tieto účelové blbosti (potlesk) a nerobí to prvýkrát, lebo bol tu v sále, odchádzal práve preto, aby mu body prepadli. Čiže tam sa mi zdá, že takéto špekulatívne konanie, čisto špekulatívne konanie by malo byť postihované týmto plénom, aby sa proste nevyplácalo. (Reakcia z pléna: Vyradiť z programu a hotovo .) Áno. A teraz by som rád prešiel k uvedeniu návrhu zákona, novely zákona o službách zamestnanosti. Požiadam vás o jeho podporu. Ide o znovu návrh zákona, ktorý sa týka ľudí so zdravotným postihnutím. V Európskej únii žije približne 16 % ľudí so zdravotným postihnutím z celkovej populácie Európskej únie a ich celkový počet je asi 800 mil. ľudí. Predstavujú tiež 1/6 pracujúcej populácie a 75 % z tých, ktorí by mohli potrebovať intenzívnu podporu, nemá prístup k zamestnaniu. Celkovo 38 % osôb so zdravotným postihnutím vo veku od 16 do 34 rokov zarába o 36 % menej, ako osoby bez zdravotného postihnutia. Miera chudoby je u nich so zdravotným postihnutím o 70 % vyššia ako priemer, aj – a možno najmä – z dôvodu obmedzeného prístupu k zamestnaniu. Navyše majú tieto čísla v dôsledku starnúcej populácie Európskej únie skôr tendenciu narastať. Ak má stratégia Európskej únie Európa 2020 úspešne vytvárať inteligentný, udržateľný a inkluzívny rast, potrebuje nevyhnutne plné ekonomické a sociálne zapojenie ľudí so zdravotným postihnutím. Komisia vo svojej stratégii pre oblasť zdravotného postihnutia 2010 – 2020 uvádza obnovený záväzok vybudovať Európu bez bariér a boli identifikované, osem oblastí, v ktorých je potrebné prijať opatrenia: bezbariérovosť, zapojenie, rovnosť, zamestnanosť, vzdelávanie a odborná príprava, sociálna ochrana zdravia a externá činnosť. Tie sú potrebné nielen na vykonávanie Dohovoru OSN o právach osôb so zdravotným postihnutím na úrovni Európskej únie vrátane jeho vykonávania inštitúciami Európskej únie, ale taktiež majú iniciovať doplnenie opatrení na vnútroštátnej úrovni európskych členských štátov. Cieľom návrhu zákona je zlepšiť podmienky pre zamestnávanie osôb so zdravotným postihnutím v chránených dielňach a predovšetkým upraviť fungovanie chránených dielní tak, aby boli flexibilnejším nástrojom nielen na zamestnávanie osôb so zdravotným postihnutím, ale aj na ich prípravu na zaradenie do práce na voľný pracovný trh. Cieľom štátnej politiky zamestnanosti osôb so zdravotným postihnutím by malo byť a musí byť predovšetkým umiestňovanie osôb so zdravotným postihnutím v zamestnaní na voľnom pracovnom trhu alebo ich podpora v podnikaní. Naopak, cieľom by nemalo byť ich oddelenie od reálnych podmienok a vytvorenie uzavretých systémov chránených dielní, kde budú vykonávať nízko kvalifikovanú prácu. Pozitívne výsledky zapojenia osôb so zdravotným postihnutím do pracovného života je možné chápať nielen ekonomicky, teda zníženie miery ohrozenia ich chudoby a získanie väčšieho počtu pracovnej sily, ale ide aj o plnohodnotnú integráciu týchto osôb do spoločnosti. Včera som už o tom hovoril, že by to bolo v prospech nielen osôb o zdravotným postihnutím, ale aj väčšinovej zdravej populácie, keby sa tieto bariéry minimalizovali. Samotný návrh obsahuje predovšetkým úpravu pojmu chránenej dielne tak, aby sa menej chápala ako fyzicky ohraničený a oddelený priestor, kde sú osoby so zdravotným postihnutím zavreté a vyrábajú v nej ručné výrobky. Vzhľadom na neustále sa zvyšujúcu kvalifikáciu osôb so zdravotným postihnutím, na rôznorodosť zdravotného postihnutia a tiež vzhľadom na to, aké druhy pracovných činností sú osoby so zdravotným postihnutím schopné vykonávať, je súčasná definícia chránenej dielne nedostačujúca a obmedzujúca. Skutočnosť, že nie je potrebné pre osoby so zdravotným postihnutím fyzicky upraviť priestor pre prácu, ešte neznamená, že nie je potrebné pre nich upraviť podmienky na prácu. Rovnako sa navrhuje znížiť podiel osôb so zdravotným postihnutím tak, aby aj podnik zamestnávajúci 30 % občanov so zdravotným postihnutím mohol mať status chránenej dielne. Ide o priblíženie chránenej dielne trhovému prostrediu a zvýšenie konkurencieschopnosti. Zároveň sa tým vytvárajú lepšie podmienky pre prispôsobenie občanov so zdravotným postihnutím na bežné podmienky pracovného trhu a tým ich lepšiu prípravu na otvorený trh práce. Ďalšou navrhovanou zmenou je v nadväznosti na zmenu pojmu chránenej dielne možnosť pre zamestnancov so zdravotným postihnutím dočasne a v rámci plnenia ich úloh pracovať aj mimo priestor chránenej dielne, napríklad ísť prezentovať výrobky na trh alebo výstavu, poskytnúť službu u klienta a podobne. Navrhujeme tiež flexibilnejšie upraviť prácu pracovného asistenta pre osoby so zdravotným postihnutím a to v dvoch smeroch. Pracovný asistent bude môcť vykonávať aj iné pracovné činnosti ako len asistenciu osobe so zdravotným postihnutím, alebo sa nebude započítavať do počtu osôb pre určenie toho, či chránená dielňa zamestnáva aspoň 30 % osôb zdravotne postihnutých. Totiž pre zamestnávateľa ide o náklad na zamestnanca navyše, pričom od úradu nedostane 100 % náhradu výdavkov na tohto zamestnanca, ale zároveň podľa súčasnej právnej úpravy nemôže vykonávať inú činnosť, ako asistenciu osobe zdravotne postihnutej. Druhá zmena sa týka toho, aby jedna osoba so zdravotným postihnutím mohla mať pridelených viacero asistentov, ak pracujú na zmeny, pre lepšiu organizáciu práce zo strany zamestnávateľa. Pre zvýšenie šance zamestnať sa navrhujeme zaviesť pracovnú prax pre osoby so zdravotným postihnutím v trvaní šiestich mesiacov. Túto prax môžu absolvovať v chránenej dielni alebo na chránenom pracovisku, pričom tak zamestnávateľ, ako aj osoba so zdravotným postihnutím vykonávajúca pracovnú prax budú mať nárok na príspevky. Navrhujú sa tiež zmeniť podmienky pre zadávanie zákaziek zo strany zamestnávateľov, ktorí neplnia povinnosti zamestnať osoby so zdravotným postihnutím tak, aby mohli byť tieto zákazky zadávané aj akémukoľvek chránenému pracovisku, nielen pracovisku, ktoré je zriadené osobou samostatne zárobkovo činnou. Posledná zmena sa týka posudzovania príspevkov pre chránené dielne ako štátnej pomoci, pričom navrhujeme, na rozdiel od súčasnej praxe úradov práce, sociálnych vecí a rodiny, aby sa príspevky podľa tohto zákona posudzovali najmä podľa nariadenia o skupinových výnimkách a až následne podľa Schémy štátnej pomoci de minimis. Umožní to väčším chráneným dielňam čerpať prostriedky na príspevky podľa tohto zákona aj po tom, čo dosiahli strop štátnej pomoci stanovený Schémou štátnej pomoci de minimis. V druhej časti sa navrhuje úprava podmienok pre získanie a čerpanie peňažných príspevkov na osobnú asistenciu a dopravu pre osoby, ktorým je poskytovaná pobytová sociálna služba, aby aj tieto osoby mali prístup k vzdelaniu a k práci. Dovoľte mi, pani poslankyne, páni poslanci, vás požiadať o podporu návrhu zákona. Ja som to už povedal z tohto miesta niekoľkokrát, že to, ako sa krajina a spoločnosť, aj štát správa k zdravotne postihnutým, je znakom jeho kultúrnosti a civilizovanosti, pretože väčšinou ide o osoby, ktoré sú zdravotne postihnuté nie z vlastnej viny. A ak máme voči nim nejaký dlh, tak je to práve dať im šancu, šancu na dobré vzdelanie, šancu na adekvátnu prácu, šancu sa integrovať podľa svojich možností do života spoločnosti. A vždy som mal pocit, možno mylný, že by to boli veci, ktoré by mali politické spektrum spájať a nie rozdeľovať a že hlasovanie o týchto návrhoch zákonov by nemuselo ísť podľa straníckych liniek. Je pre mňa trošku sklamaním, že tomu tak je, ale verím, že sa to bude musieť v dohľadnom čase zmeniť. Napriek tomu si vás dovolím požiadať o podporu návrhu do druhého čítania. Ďakujem pekne.